ለግለሰቦች ጥቅም ውለዋል በተባሉ የሸማቾች ማኅበራት ላይ ምርመራ ሊካሄድ ነው
በደርግ ዘመን የተቋቋሙ ኅብረት ሱቆችና መዝናኛ ማዕከላት ወደ ሸማቾች ማኅበራት ከተለወጡ በኃላ፣ ለሕዝብ ሳይሆን ለግለሰቦች ጥቅም ውለዋል የሚል ቅሬታ እየጎላ በመምጣቱ ምርመራ ሊደረግባቸው ነው፡፡ የአዲስ አበባ ከተማ አስተዳደር የኅብረት ሱቆችንና የመዝናኛ ማዕከላትን ለኅብረተሰቡ የተሻለ ጥቅም መስጠት ይኖርባቸዋል በማለት፣ ከአሥር ዓመታት በፊት ከቀበሌ መዋቅር በማስወጣት በሸማቾች ኅብረት ሥራ ማኅበራት እንዲተዳደሩ አድርጎ ነበር፡፡ ነገር ግን ማኅበራቱ ከቀበሌዎች የተረከቧቸውን ንብረቶችና ሀብቶች ለሕዝብ ጥቅም ከማዋል ይልቅ፣ የግለሰቦች መጠቀሚያ አድርገዋል የሚል ቅሬታ እየጎላ በመምጣቱ፣ በኦዲት ሥራዎች ተጠምዶ የሚገኘው የአዲስ አበባ ከተማ አስተዳደር ቀጣይ የትኩረት አቅጣጫዎች ሆነዋል፡፡የከተማ አስተዳደሩ የከንቲባ ጽሕፈት ቤት እንዳስታወቀው፣ ለኅብረተሰቡ አገልግሎት እንዲሰጡ የተቋቋሙ የሸማቾች ኅብረት ሥራ ማኅበራት ኅብረተሰቡን እንዲያገለግሉ የተቋቋሙ ቢሆንም፣ ማኅበራቱ የተደራጁበትን ዓላማ ስተው ለግለሰብ ጥቅም እየዋሉ ነው፡፡‹‹ማኅበራቱ ሊያሳኩ የቆሙለትን ዓላማ ዘንግተው ያልተገባ ድርጊት ውስጥ ተዘፍቀዋል፡፡ የከተማ አስተዳደሩ ይኼንን ተግባር በአጭር ቀናት ውስጥ አጣርቶ ለሕዝብ ይፋ ያደርጋል፤›› በማለት የከንቲባ ጽሕፈት ቤት አስታውቋል፡፡ በ116 ወረዳዎች የሚገኙ የሸማቾች ኅብረት ሥራ ማኅበራትን አሠራር የሚያጣራ ግብረ ኃይል በቅርብ ይቋቋማል ተብሎ የሚጠበቅ ሲሆን፣ ማጣራቱ ከተካሄደ በኋላ የማስተካከያ ዕርምጃ ይወሰዳል ተብሏል፡፡  